Eva Fatum (S), 1998-01-21:
Partierne uden for regeringen ønsker med det her beslutningsforslag at tvinge regeringen til at fremsætte et lovforslag, der skal gøre det lovligt at dyrke cannabinolfri hamp, og det vil sige hamp, der er fri for euforiserende stoffer.
Mindre kunne også have gjort det, idet en lovliggørelse af hampdyrkning er et rent administrativt anliggende, men o.k., lad os tage debatten.
Sagerne er nemlig ikke helt så enkle, som partierne uden for regeringen umiddelbart fremstiller den. I Socialdemokratiet anerkender vi, at dyrkningen af hamp indeholder nogle gode perspektiver for såvel produktionen som for miljøet.
Men vi mangler at se beviser for eller blot indicier for, at der også er nogle reelle afsætningsmuligheder for hampen.
Som det blev nævnt under samrådet med fødevareministeren i sommer, har den øgede dyrkning af hamp inden for EU's områder ikke umiddelbart ført til en større produktion af hamp.
Der synes altså ikke rigtig at være et marked for den megen hamp, som allerede nu dyrkes.
Det faktum, at den industrielle interesse i hampens mange gode egenskaber synes at være minimal, afstedkommer en vis frygt for, at landmændenes interesse for at dyrke hampen udelukkende skyldes interessen for de store EU-tilskud.
Sagt med andre ord, så er vi i Socialdemokratiet bekymrede for, at landmændene vælger at dyrke hamp, fordi det giver nogle store tilskud fra EU, men når hampen er dyrket, er der ingen, der vil bruge den.
Det synes vi ærlig talt ikke er særlig hensigtsmæssigt og da slet ikke i en tid, hvor et af de store diskussionsemner i EU netop er en omlægning af tilskuddene inden for landbrugserhvervene.
Ud over den umiddelbare manglende interesse fra industriens side i hampplanterne er der for os at se også en række problemer forbundet med selve kontrolfunktionen omkring hampdyrkningen.
Det er at kontrollere, om alle planter på en given mark er cannabinolfri.
Det er muligt at lave små områder på marken med anderledes planter.
Forskellen på cannabinolfri og på almindelige hampplanter kan nemlig ikke ses med det blotte øje, men kræver laboratorieundersøgelser.
Skulle det ske, at myndighederne finder cannabinolholdige hampplanter på en mark, så bliver det ydermere vanskeligt for myndighederne at bevise, at ejeren af marken nu også havde til hensigt at dyrke den form for hampplanter.
Der er både et kontrolproblem og et retsligt problem.
Netop på grund af hampplantens potentielle
udviklingsmuligheder
er vi umiddelbart ikke pr. defintion imod cannabinolfri hampdyrkning på danske marker.
Vi ønsker blot, at dyrkningen sker ud fra en konkret industriel interesse og ikke blot, fordi dyrkningen af hampplanter udløser et stort EU-tilskud.
I Socialdemokratiet ønsker vi derfor at afvente Europa-Kommissionens arbejde med henblik på at indføre samme støtteforpligtelse for hamp som for hør.
Det indebærer bl.a., at støtten til hampdyrkningen kun kan udbetales, hvis der følger en forarbejdningsforpligtelse med.
Vi ønsker dermed at sikre, at der bag hampdyrkningen også gemmer sig en industriel interesse, og derfor ønsker vi, at den nuværende ordning, hvor det er muligt at søge dispensation til forsøgsdyrkning med hamp skal fortsætte, indtil vi kender resultaterne af Europa-Kommissionens arbejde.
Den socialdemokratiske gruppe kan derfor ikke umiddelbart støtte beslutningsforslaget i den foreliggende form.
Så kan jeg også meddele, at den radikale ordfører, fru Vibeke Peschardt, der desværre ikke kan være til stede, har
samme indstilling.